
הוועדה המיוחדת לדיון בהצ"ח הרשות הממשלתית להתחדשות עירונית, הצ"ח התכנון והבניה 
(הוראת שעה) ובהצ"ח שירותים פיננסיים חוץ מוסדיים
21/03/2016

הכנסת העשרים
מושב שני
<פרוטוקול מס' 41>
מישיבת הוועדה המיוחדת לדיון בהצ"ח הרשות הממשלתית להתחדשות עירונית, הצ"ח התכנון והבניה (הוראת שעה) ובהצ"ח שירותים פיננסיים חוץ מוסדיים
יום שני, י"א באדר ב התשע"ו (21 במרץ 2016), שעה 15:50
<סדר היום:>
<הצעת חוק לתיקון פקודת מס הכנסה (מס' 218), התשע"ו-2016 – דיון על רביזיה>
נכחו:

<חברי הוועדה:> 
אלי כהן – היו"ר
דוד ביטן

חיים ילין

אורלי לוי אבקסיס

אורי מקלב

רועי פולקמן
חברי הכנסת:
איילת נחמיאס ורבין

יוסי יונה
שולי מועלם
אלעזר שטרן

<מוזמנים:> 
אביגדור יצחקי – ראש מטה הדיור
<ייעוץ משפטי: >
תומר רוזנר
<מנהלת הוועדה:>
אריאלה מלכה
<רשמת פרלמנטרית:>
שרון רפאלי
<הצעת חוק לתיקון פקודת מס הכנסה (מס' 218), התשע"ו-2016 – דיון על רביזיה>
<היו"ר אלי כהן:>
אני מתכבד לפתוח את ישיבת הוועדה המיוחדת לדיון בהצעת חוק הרשות הממשלתית להתחדשות עירונית. על סדר היום ישיבה בעניין הרביזיה. אני רוצה לעדכן שבפגישה שנערכה עם שר האוצר הוצגו לו ההסכמות בין חברי הכנסת בין הקואליציה לאופוזיציה. ראש רשות המסים משה אשר העלה שם את שני הנוסחים שיש לו. השר אמר שהוא לא מאשר לו את ההסתייגויות שלו, ולכן ההסכמות שלנו כפי שצוינו הן בתוקף. 

<חיים ילין (יש עתיד):>
אנחנו נצביע, אבל הבקשה היא שנצביע נגד עצמנו, נגד הרביזיה - -

<איתן ברושי (המחנה הציוני):>
למה אי אפשר לרשום את הרביזיה? 

<חיים ילין (יש עתיד):>
אתה לא יכול לעשות את זה. 

<דוד ביטן (הליכוד):>
לטובת החוק, לא למשוך. 

<חיים ילין (יש עתיד):>
אבל התנאי הוא שיהיה רשום בפרוטוקול שהשר, כמו שאמרת, לא רק מילתו, אלא שחור על גבי לבן – כל תזוזה של השר נוגדת את - - -

<היו"ר אלי כהן:>
אני אומר בצורה מפורשת – חזרתי לפני חמש דקות מדיון עם השר, ושם נאמר כך. 

<אביגדור יצחקי:>
ראש רשות המסים הביא פתק ליושב-ראש הוועדה, ואמר גם לפרוטוקול – אין לי אישור מהשר, אבל אני מבקש לכתוב ששתי ההסתייגויות מותנות בחתימת השר. היינו בישיבה אצל השר, והוא הודיע שהוא לא חותם. 

<אורלי לוי אבקסיס (ישראל ביתנו):>
הבנו. אני רוצה לומר כמה דברים לפרוטוקול. ראשית, כל עניין הנושא החדש שהיה אצל חבר הכנסת דוד ביטן שביקש  מאתנו להגיע לסיכומים - -

<היו"ר אלי כהן:>
והגענו. 

<אורלי לוי אבקסיס (ישראל ביתנו):>
- - שללא זה אי אפשר היה להתקדם עם החוק. הוא היה עוצר את זה אצלו בוועדה. יש פה יוקרה גם שלך, אדוני יושב-ראש ועדת הרפורמות - -

<היו"ר אלי כהן:>
אני שמח ששר האוצר אישר אותה. 

<אורלי לוי אבקסיס (ישראל ביתנו):>
- - ויש פה יוקרה גם של יושב-ראש ועדת הכנסת וגם של חברי כנסת שכאשר הם מגיעים לסיכומים עם פקידים שמייצגים את הממשלה, שמייצגים את המשרדים הרלוונטיים – תאמינו לי, אני לא רציתי להגיע לסיכומים האלה. אבל מפאת הכבוד שלי ליושב-ראש הוועדה ולחלק מחברי הכנסת אצלנו שאמרו, אנחנו יכולים לחיות עם 20% - אני ביקשתי ודרשתי שתישאר לי האופציה להעלות גם 10% - -
<היו"ר אלי כהן:>
מקובל. 

<אורלי לוי אבקסיס (ישראל ביתנו):>
- - אבל בשמם קיבלתי את הפשרה. באתי לחבר הכנסת דוד ביטן, ואמרתי לו, אנחנו נבטל את הנושא החדש מאחר שיש פה איזושהי פשרה. בשל כך דוד ביטן ביטל את החסם לקידום החוק. לא ייתכן שאחרי שאנחנו מעבירים את החוק – ואתה יודע כמה עלה לי בבריאות לשתוק. בחלק גדול הייתי צריכה גם לאכול כדי לשמור על הפה שלי סגור כי יש לי הסתייגויות מהחוק הזה. 
<היו"ר אלי כהן:>
אנחנו צריכים לסגור את הישיבה. יש לך בדיוק עוד דקה. 

<אורלי לוי אבקסיס (ישראל ביתנו):>
- - אבל ברגע שבו סיימנו את ההצבעה – באותה דקה הוא עלה בחוסר תום לב משווע ובזלזול ביושבי-הראש ובחברי הכנסת. אם הם ירצו להגיש עוד הסתייגויות נעלה את הדיון לגמרי - - -

<היו"ר אלי כהן:>
תודה. משפט, אדוני. חבר הכנסת מקלב, בבקשה. 

<אורי מקלב (יהדות התורה):>

אדוני היושב-ראש, אני לא חושב שהיה פעם מישהו שהגיש רביזיה על הצבעה שהוא הסכים לה, ושכולם הסכימו לה, והוא היה צריך להגיש רביזיה, והוא מבקש עכשיו לבטל. לא היה דבר כזה. זאת מחאה גדולה מאוד בעניין הזה. צריך לדעת שעל החוק הזה היו חילוקי דעות גם של קואליציה וגם של אופוזיציה. אתה בחוכמתך הובלת את זה מתחילת הדיונים. בכל דיון אמרת שאתה הולך להסכמות בעניין, וגילית גמישות יתרה. כמו כן הובלת את ההצבעה. אמרת שיש כמה הסתייגויות שנשארו פתוחות, אני מקבל את ההסתייגויות, ממילא אל תגישו את זה, וכולנו הצבענו בהסתייגויות. אין דבר כזה – איך אפשר להגיד שהשר לא מסכים לפני ההצבעה. הוא אומר, אתם הולכים להצביע על מה שאני לא מסכים – אני אעלה את זה לוועדה - -

<קריאות:>
נכון. 

<היו"ר אלי כהן:>
אתה צודק. 

יש לי עוד דקה וחצי, ואני חייב להצביע. 

<אורלי לוי אבקסיס (ישראל ביתנו):>
רק שיאמר בקולו לפרוטוקול שהוא לא מתכוון להגיש שום הסתייגויות בשם המשרד. 

<היו"ר אלי כהן:>
הוא לא מגיש. מי שיכול להגיש זה השר. 

<אורלי לוי אבקסיס (ישראל ביתנו):>
שיאמר. 

<היו"ר אלי כהן:>
חבר הכנסת מקלב, תודה. אני חייב להצביע, ברשותך. 

<אורי מקלב (יהדות התורה):>
יש לי חמש דקות. אני עושה את זה - - -

<היו"ר אלי כהן:>
לא, לא, יש לי עוד דקה להצביע. 

<אורלי לוי אבקסיס (ישראל ביתנו):>
השאלה אם אנחנו רוצים להצביע - - - זאת שאלה. 

<אורי מקלב (יהדות התורה):>
אדוני, אני מסיים בזה. אנחנו מאוד מעריכים את המקצועיות שלך, אבל הרגשנו שעשו עלינו תרגיל חקירתי - -

<היו"ר אלי כהן:>
תודה. 

<אורי מקלב (יהדות התורה):>
אני חושב שזה שווה התנצלות שלך. 

<היו"ר אלי כהן:>
תודה רבה, חבר הכנסת מקלב. 

אני עובר להצבעה. מי בעד הרביזיה? מי נגד? 

הצבעה
בעד הרביזיה – מיעוט
נגד – רוב
נמנעים – אין
הרביזיה לא נתקבלה. 

<היו"ר אלי כהן:>
הרביזיה נדחתה. תודה רבה. 

<אורלי לוי אבקסיס (ישראל ביתנו):>
מתי תגיע ההתנצלות על מה שעשו לחברי הכנסת וליושבי-הראש? 

<היו"ר אלי כהן:>
אני חושב שהשר חידד את הסיכומים. תודה רבה לכולם. 

<הישיבה ננעלה בשעה 16:00.>

